શાળાએ બાળકોની ૧૦૦ ટકા હાજરી માટે ‘મારો માર્ચ પ્યારો માર્ચ’ નવતર અભિયાન ચલાવ્યું હતું. આ અભિયાન રાજ્ય સ્તરે વખણાયું હતું. સરકારી નિયમ પ્રમાણે વર્ષમાં બે પરીક્ષાઓ-છમાસિક અને વાર્ષિક જ લેવાય છે. જ્યારે મોણપરની કન્યાશાળામાં માસિક પરીક્ષાઓ લેવાય છે. ધોરણ-૩થી ૮ સુધીમાં શાળામાં પહેલા નંબરે આવેલી વિદ્યાર્થીને ૩ હજાર રૃપિયાની એફડી આપવામાં આવે છે, બીજા અને ત્રીજા નંબરે આવેલાને અનુક્રમે બે અને એક હજારની એફડી આપવામાં આવે છે. કન્યા પુખ્ત થાય ત્યારે પાકે એ પ્રમાણે વર્ષની ગણતરી કરીને એફડી આપવામાં આવે છે. આ ક્રમાંકિત વિદ્યાર્થીની માતાઓને એક-એક સાડી આપવામાં આવે છે.